David Daniels
David Daniels er en amerikansk kontratenor. David Daniels' forældre var begge sanglærere, og han var en talentfuld drengesopran, indtil hans stemme gik i overgang. Han begyndte i 17-års alderen at tage undervisning i tenorfaget på University of Cincinnati College-Conservatory of Music, alt imens han fortsatte med at synge sopran/alt.
Først 1991, da han næsten havde afsluttet sin master-uddannelse på universitetet i Michigan, tog han den endelige beslutning om at uddanne sig til kontratenor. Hans debut fandt sted i 1994 på Glimmerglass Opera i rollen som Nero i Claudio Monteverdis Poppeas kroning. Herefter begyndte hans internationale karriere med engagementer på de store europæiske og amerikanske operascener som Covent Garden, Glyndebourne, Lyric Opera of Chicago og Metropolitan Opera.
Daniels' force er de store Händel-partier som bl.a. Rinaldo, Radamisto, Giulio Cesare og Tamerlano, som han fremstiller med stor dramatisk intensitet, musikalitet og klanglig skønhed, men også operapartier af Monteverdi, Christoph Willibald Gluck, Wolfgang Amadeus Mozart og Benjamin Britten er at finde på hans repertoire.
David Daniels har været en banebryder for kommende kontratenorer, hvad angår klangideal såvel som valg af repertoire. Han har i sine solo-recitals med succes udvidet det traditionelle kontratenor-repertoire med sange fra 1800- og 1900-tallet, som normalt ikke forbindes med hans stemmetype. Det samme gør sig gældende på koncertscenen, hvor David Daniels synger værker af både Johann Sebastian Bach, Georg Friedrich Händel og Hector Berlioz.
Han har indspillet flere cd'er med barokmusik: bl.a. Sacred Arias and Cantatas af Bach (2008), Oratorio Arias (2002) og Operatic Arias (1998) begge af Händel. Cd'erne Serenade (2000) og Les nuits d'été (2004) indeholder sange af Ludwig van Beethoven, Franz Schubert, Charles Gounod og Berlioz, Maurice Ravel, Gabriel Fauré. Blandt dvd'erne bør nævnes A Midsummer Night's Dream af Benjamin Britten (2005) og Rinaldo af Händel (2001).
David Daniels vandt i 1997 Richard Tucker Award og blev 1999 udnævnt til Vocalist of the Year af det velrenommerede tidsskrift Musical America.